Samaan aikaan kun miljoonat ihmiset Afrikasta ja Lähi-Idästä yrittävät henkensä kaupalla päästä Eurooppaan, riittävän rikkaille tulijoille pääsy on järjestetty ensimmäisessä luokassa.

He yksinkertaisesti ostavat itselleen oleskeluluvan tai EU-kansalaisuuden.

Corpocrat-verkkojulkaisun listauksen mukaan useat EU-maat tarjoavat rahasta mahdollisuutta pysyvään oleskelulupaan. Varsinaisen kansalaisuuden edellytyksenä on yleensä useiden vuosien asuminen maassa sekä riittävä kielitaito.

Pisimmälle bisneksen on tähän mennessä vienyt Kypros, joka on The Guardian -lehden mukaan myynyt passejaan erityisesti venäläisille ja ukrainalaisille superrikkaille. Vuodesta 2013 kauppaa on tehty yli neljällä miljardilla eurolla.

Yksin viime vuonna Kyproksen kansalaisuuden hankki 400 kolmannen maan miljonääriä. Vaikka Kypros ei kuulu yhteisten rajatarkastusten Schengen-maihin, EU-maana sen kansalaiset kuuluvat EU:n vapaan liikkuvuuden piiriin ja voivat käytännössä asua missä tahansa unionimaassa.

Yhdellä sijoituksella saa yleensä luvat koko perheelle.

Goldenvisas-sivuston mukaan Kyproksen pysyvän oleskeluluvan voi ostaa investoimalla vähintään 300 000 euroa saarelle. Kansalaisuuden saa puolestaan jopa puolessa vuodessa sijoittamalla tai tallettamalla Kyprokselle kahdesta viiteen miljoona euroa.

Asumismahdollisuus saarella kuuluu pakettiin, mutta asumista ei edellytetä eikä kielitaidollakaan ole väliä. Paikalla on käytävä vähintään joka seitsemäs vuosi.

Kun hankkii rahalla pysyvää oleskelulupaa, investointivaatimukset vaihtelevat maittain.

Yleensä euroja tarvitaan vaihtoehtoisesti joko asunnon ostamiseen, sijoitukseen paikallisiin yritykseen tai valtion korottomiin velkakirjoihin sijoittamiseen.

Portugalissa rahaa tarvitaan sijoitustyypistä riippuen 350 000–1 000 000 euroa, Maltalla vähintään 275 000 euroa, Kreikassa 250 000–3 000 000 euroa, Latviassa vähintään 250 000 euroa, Unkarissa vähintään 300 000 euroa, Hollannissa 1 250 000 euroa, Irlannissa 500 000–1 000 000 euroa, Espanjassa 500 000–2 000 000 euroa, Bulgariassa 512 000 euroa ja Italiassa 500 000–2 000 000 euroa.

Yhdellä sijoituksella saa vallitsevien käytäntöjen mukaan yleensä luvat koko perheelle.

Tiedot eri maissa myönnetyistä oleskeluluvista tai passeista eivät ole julkisia.

Oleskelulupien ja kansalaisuuksien myyminen herättää Brysselissä yhä enemmän keskustelua, ja myöhemmin tänä vuonna asia nousee EU-parlamentin asialistalle sosialistien ja demokraattien ryhmään kuuluvan portugalilaisen parlamentin jäsenen Ana Gomesin aloitteesta.

Gomes on rahanpesua, veronkiertoa ja veropetoksia käsittelevän PANA-tutkintovaliokunnan varapuheenjohtaja. Hänen mukaansa kansalaisuuksien myyntikäytäntö on täysin epämoraalinen ja perverssi.

Gomesin mielestä on hyväksyttävää myöntää oleskelulupia sellaisille kolmansien maiden kansalaisille, joiden panos on merkittävä vastaanottavan EU-maan taloudelle, kulttuurille tai tieteelle. Oleskeluluvat tai kansalaisuudet eivät kuitenkaan saisi olla vain rahalla ostettavissa.

Monet europarlamentaarikot ovat Gomesin tapaan olleet huolissaan siitä, kuinka paljon esimerkiksi rikollisia ja korruptoituneita poliitikkoja pääsee rahan voitelemasta takaovesta elämään EU-maissa.

Guardianin julkaisemien tietojen mukaan tuoreimpien Kyproksen kansalaisuuden hankkineiden joukossa on muiden muassa entisiä Venäjän duuman jäseniä, ukrainalaisia pankkimiehiä ja uhkapelimiljardöörejä.

Huolta on lisännyt se, että tiedot eri maissa myönnetyistä oleskeluluvista tai passeista eivät ole julkisia.

Esimerkiksi Kypros kuitenkin väittää, että se myöntää oleskelulupia tai kansalaisuuksia vain tarkan seulan läpi. Sääntöjen mukaan kansalaisuutta ei myönnetä henkilöille, joilla on rikosrekisteri tai jotka ovat EU:n sanktiolistalla.